text: 826 kørte for stærkt ved skolerne
  04 september 2013 kl. 15.55
  Tre ugers skole-kontroller gav et nedslående resultat. 826 bilister blev noteret for at køre for stærkt ved skoler i Sydøstjyllands Politikreds, som omfatter Horsens, Hedensted, Vejle, Fredericia, Kolding og Billund kommuner.
  - Jeg havde nok ikke troet, at vi nåede op på så mange hastighedsforseelser på så kort tid, siger Kenneth Benfeldt, der er operativ leder for færdselsafdelingen i Sydøstjyllands Politi til DR Trekanten.
  - Jeg synes, det er ærgerligt, at bilisterne kører så stærkt, som de gør. Og særligt omkring skolerne, tilføjer han.
  Sydøstjyllands Politi lavede 139 kontroller i forbindelse med årets skolestart. Det blev til 922 rapporter. 18 var om forældre, der talte i håndholdt mobil, da børnene skulle køres i skole. I ni tilfælde havde børnene ikke sikkerhedssele på.
  